AOT เทรดฯคึกบวก 1.01% รับนักท่องเที่ยวตรุษจีน-ททท.จ่อยืดเว้นค่าวีซ่า-ใกล้แตกพาร์
AOT เทรดฯคึกบวก 1.01% รับนักท่องเที่ยวตรุษจีน-ททท.จ่อยืดเว้นค่าวีซ่า-ใกล้แตกพาร์
26 ม.ค. 2560

ผู้สื่อข่าวรายงานว่า บริษัท ท่าอากาศยานไทย จำกัด (มหาชน) หรือ AOT ณ เวลา 10.41 น. อยู่ที่ระดับ 402.00 บาท บวก 4.00 บาท หรือ 1.01% ด้วยมูลค่าซื้อขาย 684.64 ล้านบาท
บล.เคจีไอ (ประเทศไทย) ระบุในวืเคราะห์ว่า บมจ.ท่าอากาศยานไทย (AOT) ได้รับปัจจัยบวกจากนักท่องเที่ยวต่างชาติยังมีทิศทางเชิงบวกในช่วงเทศกาลตรุษจีน ประเด็นดังกล่าวเป็นบวกต่อภาพรวมธุรกิจท่องเที่ยวของไทย เนื่องจากแนวโน้มที่ฟื้นตัวต่อเนื่องหลังผลกระทบจากการปราบปรามทัวร์ศูนย์เหรียญในช่วงไตรมาส 4/59 
ทั้งนี้ มีความเป็นไปได้ที่รัฐบาลไทยจะยังมีการยกเว้นค่าวีซ่าให้กับนักท่องเที่ยว 19 ประเทศต่อไป เพื่อกระตุ้นการท่องเที่ยวของไทยในช่วงครึ่งแรกปี 60
ส่วน บล.ฟิลลิป (ประเทศไทย) เห็นว่า จากมาตรการยกเลิกค่าธรรมเนียมวีซ่าและลดค่าธรรมเนียมวีซ่าที่ด่านตรวจคนเข้าเมืองมีผล 1 ธ.ค.59-28 ก.พ.60 ให้กับ 19 ประเทศ ซึ่งรวมถึงจีน ทำให้นักท่องเที่ยวจีนกลับมาฟื้นตัวขึ้นใน ธ.ค. โดย รมต.กระทรวงการท่องเที่ยวฯจะเสนอให้ขยายมาตรการออกไปอีก ซึ่งนอกจากจีน ยังมีอินเดีย ที่เป็นตลาดใหญ่มีนักท่องเที่ยวมาไทยโต 11.7% ในปี 59 ที่ 1.20 ล้านคน
ทั้งนื้ กระทรวงการท่องเที่ยวฯได้ปรับคาดการณ์นักท่องเที่ยวต่างชาติในปี 60 เป็น 33.50-34.15 ล้านคน จากเดิม 33 ล้านคน และจากปี 59 ที่ 32.59 ล้านคน ยังคงคาดการณ์กำไรปี 60 ที่ 20,790 ล้านบาทไว้ก่อน เพื่อดูแนวโน้มการเติบโตของนักท่องเที่ยว ราคาพื้นฐานปี 60 ที่ 420 บาท ยังคงคำแนะนำ “ทยอยซื้อ”
นอกจากนี้ จากมติคณะกรรมการบริษัทเมื่อวันที่ 29 พ.ย.59 ได้อนุมัติการแตกพาร์จาก 10 บาท เป็น 1 บาท โดยต้องขอมติประชุมสามัญผู้ถือหุ้นในวันที่ 27 ม.ค. 2560 คาดว่าจะได้รับการอนุมัติ ซึ่งหลังจากนั้น AOT จะต้องดำเนินการจดทะเบียนพาร์ใหม่ 1 บาท ภายใน 14 วัน คาดว่าจะซื้อขายพาร์ใหม่ในครึ่งเดือนแรก ก.พ. การแตกพาร์จะทำให้สภาพคล่องซื้อขายสูงขึ้น แต่ไม่มีผลต่อราคาพื้นฐานที่ประเมินไว้ 
ขณะที่หนังสือพิมพ์เช้านี้ รายงานว่า ททท.หารือมิชลินไกด์แนะนำนักท่องเที่ยวทั่วโลกตามรอยชิมอาหารไทย ดันค่าใช้จ่ายต่อหัวเพิ่มอีก 10% คาดทั้งปีรายได้รวมทะลุ 2.7 ล้านล้านบาท สัปดาห์หน้าเล็งเสนอ ครม.อนุมัติขยายมาตรการยกเว้นค่าธรรมเนียมวีซ่า 19 ประเทศ อีก 6 เดือน มั่นใจเป็นผลดีมากกว่าเสีย
 
                